נמל התעופה שרלרואה-בריסל דרום

**נמל התעופה שרלרואה-בריסל דרום** (בצרפתית: **Aéroport de Charleroi-Bruxelles-Sud**; בהולנדית: **De Luchthaven van Charleroi**; בגרמנית: **Flughafen Brüs-Charleroi**; ובשפה המקומית ולונית: **Areyopôrt di Gochliye**) הוא נמל תעופה הסמוך לעיר שרלרואה (**Charleroi**) מדרום לבריסל, באזור הוולוני של בלגיה. נמל התעופה הוא השני בהיקף פעילותו בבלגיה מבחינת מספר הנוסעים, חברות תעופה פעילות, מספר יעדי טיסה וכמות תנועות מטוסים, אחרי נמל התעופה של בריסל, הנמל המרכזי של בריסל ובלגיה. סימנו הבין-לאומי של נמל התעופה בארגון יאט"א הוא **CRL**, והוא מסומן **EBCI** בארגון הבין-לאומי לתעופה אזרחית ICAO. מפעילת נמל התעופה היא חברת **Brussels South Charleroi Airport SA (BSCA).** נמל התעופה משמש בסיס לחברת החסך ריינאייר.

## מקור השם
שלושה חלקים לשמו של נמל התעופה שרלרואה-בריסל דרום. החלק האחד קשור לשם העיר הקרובה ביותר אל הנמל, שרלרואה. הנמל גובל בשכונותיה הצפוניות של העיר שרלרואה, ולכן הוא נושא את שם העיר. החלק השני של השם מציין את שמה של בריסל, עיר הבירה הבלגית. החלק השלישי מסמן את כיוון הימצאותו של הנמל, דרומית לבריסל. בנוסף, הכיוון דרום מבדיל בין נמל התעופה שרלרואה לנמל התעופה הראשי של בריסל, הנמצא במרחק של כ-71 ק"מ, צפונית לעיר הבירה.

## היסטוריה
ההתחלה הלא-רשמית של נמל התעופה הייתה בזמן מלחמת העולם הראשונה. בשנת 1916 הוקם במקום בית ספר לתעופה. בזמנו, המקום נקרא גוסלי (Gosselies), כשם שכונה של העיר שרלרואה הקרובה ביותר לנמל התעופה. בית הספר לתעופה נחנך רשמית בשנת 1919, על-ידי המלך אלברט הראשון. לאחר מלחמת העולם הראשונה, המקום הפך למרכז תעשייתי-תעופתי. במהלך השנים הוחלפו מספר פעמים חברות הניהול של הנמל. בשנות ה-70 החלה בנמל התעופה תקופת חברות החסך. ב-1991 העביר הממשל המרכזי את האחריות על נמלי התעופה למחוזות, ובתקופה זו מונתה חברת BSCA לנהל את נמל התעופה. מאז 1995-1996 חל גידול מתמיד במספר הנוסעים שהשתמשו בנמל שרלרואה-בריסל דרום. ב-1997 חנכה ריינאייר את הקו הראשון שלה מנמל התעופה שרלרואה לנמל התעופה דבלין, ובעקבותיה חברות חסך נוספות החלו להפעיל קווים מהנמל, ליעדים מגוונים. כתוצאה מהגידול במספר הנוסעים, החלה בשנת 2005 בנייה של טרמינל חדש. הטרמינל החדש נחנך ב-2008 בנוכחות הנסיך פיליפ (Prince Philippe), שבשנת 2013 הפך לפיליפ, מלך הבלגים. בשנת 2009 הוכנסה לשימוש מערכת נחיתת מכשירים אוטומטית לסיוע בנחיתה בנמל, מסוג ILS CAT III, בנחיתות בשגרה, ובמיוחד בתנאי ראות קשים. ב-2018 הצטרפה לחברות הפועלות בנמל גם אייר בלגיה, ובשנת 2021 הושלמה הארכת מסלול הטיסה ל-3,200 מטרים.

## גאוגרפיה ואקלים

### גאוגרפיה
נמל התעופה נמצא בחלק הדרומי של בלגיה, באזור הוולוני, פחות מ-9 ק"מ מלב העיר השכנה שרלרואה. הנמל מרוחק מבריסל כ-59 ק"מ, כ-105 ק"מ מהעיר גנט, וכ-170 ק"מ מברוז'. הגבול עם צרפת קרוב למדי, כ-20 ק"מ בקו אווירי. ללוקסמבורג מרחק הנסיעה מסתכם בכ-170 ק"מ, הגבולות עם גרמניה והולנד מצויות במרחק נסיעה של כ-135 ק"מ לכל גבול. ערים הנמצאות בקרבה יחסית אל נמל התעופה הן ווטרלו (Waterloo), ניוויל (Nivilles) ו-נאמור (Namur). גובהו של נמל התעופה שרלרואה-בריסל דרום מעל פני הים הוא 187.1 מטר (613.85 רגל).

### אקלים
תקופות הקיץ בנמל התעופה שרלרואה-בריסל דרום נעימות ונוחות. תקופות החורף קרות למדי, אך לא ברמה קיצונית. העונה החמה במקום נמשכת שלושה חודשים, מ-10 ביוני ועד ה-9 בספטמבר. הטמפרטורות באזור נעות בדרך כלל בין 1 מעלת צלזיוס, ל-23 מעלות. נדיר שהטמפרטורות עולות על 30 מעלות, או יורדות אל מתחת למינוס 6 מעלות. מהירות הרוח, מהווה גורם חשוב בתפעול נמלי תעופה. מהירות הרוח בנמל התעופה עולה רק בחודש ינואר על ממוצע של 20 קמ"ש. מהירות הרוח השנתית הממוצעת עומדת על 16.74 קמ"ש. העננות היא מרכיב חשוב נוסף בתפעול נמלי תעופה. רמת העננות באזור מ-50% ומעלה במשך עשרה חודשים בשנה. רק בחודשים יולי ואוגוסט השמים נקיים במשך יותר זמן, מאשר מעוננים. מספר הימים בהם יורד גשם עומד על 102.8 בממוצע שנתי, ובכשלושה ימים נוספים יורד שלג, או יורדים גשם ושלג לסירוגין. לא נמצאה סטטיסטיקה מפורטת המתייחסת לממוצע כמויות השלג בנמל. אומדן כמות השלג השנתי הממוצע מתקרב ל-50 מ"מ. החודשים המושלגים ביותר הם דצמבר וינואר. כמות הגשם בממוצע שנתי מגיעה באזור נמל התעופה ל-569.9 מ"מ.

## מסלולים, טרמינלים, נוסעים ומטענים
**מסלולים:** מסלול טיסה אחד 6/24 משרת את נמל התעופה. המסלול מחופה באספלט, ואורכו 3,055 מטר (10,023 רגל).

**טרמינלים:** שני טרמינלים בנויים בנמל התעופה. טרמינל מס' 1 הוא הטרמינל הגדול יותר, המשרת הטיסות כל השנה את השגרתיות. טרמינל 2 קטן יותר, ומשרת את חברת ריינאייר, ומופעל עבור טיסות של חברות אחרות בזמני שיא, על-מנת להקל בעומס על טרמינל 1.

**נוסעים ומטענים:** מספר הנוסעים שעברו בנמל התעופה שרלרואה-בריסל דרום בשנת 2024 עמד על 10,504,554, נתון שהיווה גידול משמעותי לעומת 9,399,011 נוסעים שטסו בשנת 2023. מספר תנועות המטוסים היה גם הוא בעלייה, 91,673 ב-2024 מול 87,856 בשנה שקדמה לה. כמויות המטענים צנועות, והסתכמו ב-142.78 טון בשנת 2024, נתון המהווה גידול אל מול נתון השפל של כל הזמנים בשנת 2023, שעמד על 94.85 טון.

## שירותים לנוסעים

השירותים הניתנים לנוסעים בנמל התעופה בריסל-דרום שרלרואה, הם שירותים המקובלים בנמלי תעופה מודרניים מקבילים אחרים במדינות מפותחות.

**כללי ומזון**: שמירת חפצים, דרגנועים, מעליות, בתי קפה, מסעדות.

**תקשורת**: נקודות אינטרנט, WI-FI חינמי בשטחים ציבוריים, טלפונים ציבוריים.

**שירותים אישיים וכספיים:** עמדות מידע (i), שירותי מכס ופטור ממכס, חנויות פטורות ממכס, בנקומט, שירותי בנקאות והמרת מטבע.

**תחבורה:** אוטובוסים ציבוריים, שאטל לעיר שרלרואה, מוניות, רכבת (בשרלרואה), חניה רגילה וחניה לטווח ארוך, השכרת רכב.

**סיוע אישי ונכים:** שירותי נכים, סיוע בניוד לנכים ולמוגבלי תנועה, עזרה ראשונה, צ'ק אין מהיר.

**טיסה ותיור:** כרטוס, נציגויות של משרדי נסיעות וחברות תעופה, משרד לאיתור חפצים "אבדות ומציאות".

## חברות תעופה ויעדים
נמל התעופה מקושר ל-134 נמלי שונים תעופה באירופה ובאזורים גאוגרפיים נוספים. בטבלת נמלי תעופה נכללו יעדים, אליהם ומהם מתבצעות מנמל התעופה שרלרואה-בריסל דרום, לפחות שלושים טיסות ישירות חודשיות:

אלו חברות התעופה המבצעות את רוב הטיסות אל ומנמל התעופה שרלרואה-בריסל דרום:

## תאונות, תקריות ובטיחות
בנמל אירעו תאונה, תקריות וגם אירוע בטיחות.

**ציפורים בהמראה:** בתאריך 4 באפריל 1974, מטוס בואינג 737 של חברת סבנה ביצע אימוני המראה ונחיתה. התרגול כלל נחיתה, והמראה מיידית לאחר הנגיעה במסלול הטיסה. במטוס לא היו נוסעים, והצוות כלל שני טייסים חניכים ומדריך טיסה בכיר אחד, בסך הכול 3 אנשי צוות. בתרגול השמיני, המטוס היה בתהליך המראה לאחר נחיתה, כאשר להקת יונים חצתה את מסלולו, הטייס הבכיר לקח מייד פיקוד וניסה להמריא, אך המטוס לא הגיב היטב, ובמקום להאיץ, האט את מהירותו. המדריך החליט להפסיק את ההמראה, אך למטוס לא נשאר מספיק אורך של מסלול טיסה. המטוס עבר את קצה המסלול, המשיך נסיעה בשדות, ונתקל באנטנות ההכוונה של מערכת ההנחתה האוטומטית, שהיו מוצבות במרחק של למעלה מ-300 מטרים מקצה המסלול. פרצה דליקה והבואינג נשרף כליל, הצוות חולץ מהמטוס ללא פגע. המטוס נמחק מרשימת המטוסים הפעילים.

### תקריות
**מוות פתאומי בנמל:** בתאריך 23 באוגוסט 2025 דווח, כי אדם נפטר באופן פתאומי בטרמינל 2 של נמל התעופה שרלרואה-בריסל דרום. צוותי רפואה של הנמל ניסו להציל את חייו, אך המאמצים לא הצליחו, ומותו נקבע במקום. התקרית יוחסה למצב בריאותו הרופף של הנפטר, ולא קושרה לשהותו בנמל התעופה. פעילות הנמל נמשכה כרגיל, לרבות תהליכי צ'ק אין, בידוק, ההמראות והנחיתות.

**התראת שווא על פצצה:** בתאריך 13 במאי 2025 נחת בנמל התעופה מטוס בואינג 737 של חברת ריינאייר. עם הנחיתה התקבלה במשרדי הנמל הודעה, שבמטוס מוטמנת פצצה. המטוס הוסע לאזור נפרד, המרוחק כ-500 מכל פעילות של שגרה בנמל, בוצעה סריקה יסודית, ולאחר זמן הורשו הנוסעים לרדת מהמטוס, תחת פיקוח משטרתי הדוק. התקרית גרמה לעצירת כל הפעילות האווירית בנמל למשך שעות, וכן לעצירת התנועה בכביש ראשי העובר בסמוך. 11 טיסות נכנסות הוסטו לנחיתה בנמלי תעופה אחרים. בתום הסריקות בתאי המטען של המטוס ובאזור הנוסעים לא נמצאה פצצה והתברר, כי היה מדובר בדיווח סרק.

### בטיחות
**כישלון בביקורות פתע:** בתאריך 19 במרץ 2025 דווח כי צוות התפעול של הנמל, נכשל ב-7 מתוך 8 ביקורות פתע לגילוי פצצות או חומרי נפץ, שבוצעו בשטחו ובמתקני נמל התעופה שרלרואה. תוצאות הבדיקה גילו פערים משמעותיים בין הצפי, לתוצאות הביצוע בפועל. הבדיקות נערכו על-ידי נציגי האיחוד האירופי.

## תחבורה אל הנמל וממנו
**כבישים:** אוטוסטרדות הקרובות אל נמל התעופה הן **A54**, **E42**, **R3** ו-**E420**. כבישים אחרים הסובבים את נמל התעופה שרלרואה-בריסל דרום הם N5, N586 ו-N567.

**אוטובוס:** אוטובוסים של חברת TEC מקשרים את נמל התעופה עם התחנה בעיר שרלרואה, להמשך הנסיעה באוטובוס או ברכבת.

**רכבת:** תחנת הרכבת הקרובה ביותר לנמל התעופה נמצאת בעיר שרלרואה, במרחק נסיעה של כ-20 דקות באוטובוס TEC.

**תעופה:** שני נמלי תעופה בין-לאומיים קרובים יחסית, היכולים בעת הצורך לשמש גיבוי לנמל התעופה שרלרואה-בריסל דרום הם נמל התעופה בריסל (BRU), במרחק של כ-71 ק"מ, נמל התעופה לייז' (LGG) במרחק של כ-75 ק"מ, ונמל התעופה ליל (LIL) בצרפת, במרחק של כ-120 ק"מ.

## גלריה

קובץ:Aeroport de Charleroi Bruxelles Sud.jpg|מראה טרמינל מצד אזור חניית המטוסים.
קובץ:Charleroi Airport.jpg|אזור של הנוסעים הנוחתים.
קובץ:Charleroi Airport 002.JPG|פסל הסוס הכחול בכיכר, בסמוך לטרמינל.
קובץ:Brussels South Charleroi Airport.JPG|נוסעים ממתינים בטרמינל.
קובץ:Aéroport de Charleroi, B737 Ryanair - 2011.JPG|תמונת לילה של הנמל.
קובץ:Retour bagages soutes Charleroi.JPG| אזור מסועי המזוודות בנמל התעופה שרלרואה.


## ראו גם
* נמל התעופה סכיפהול, אמסטרדם
* נמל התעופה הבין-לאומי דיסלדורף
* נמל התעופה הנובר

## קישורים חיצוניים

* 
* 

## הערות שוליים

בריסל
קטגוריה:בלגיה: תעופה
קטגוריה:בריסל